IN NOMINE SANCTĘ TRINITATIS ET UNICĘ DEITATIS. ROTBERTUS PROPICIANTE DIVINA CLEMENTIA FRANCORUM REX. Cum regni nostri sede frueremur quieta pace, Excelsum regnis hominum dominari et eadem ab eodem transmutari reminiscentes, utque placet, vel superponi quemlibet in eis vel Deici mentis intuitu contuentes, justis petitionibus et presertim pro locis sanctis aurem libenter accommodabamus, posteritatis nostrae prolem, si idem senserint, in honore stabili non dubium habentes. His itaque occupatos studiis presul Linguonensis, vocabulo Lambertus, nos adiit, nostram humiliter deposcens serenitatem quatinus Sancti Benigni abbatiam, secus Divionensem castrum sitam, precepti nostri auctoritate muniremus quęque etiam ad eam pertinentia sublimitate regia corroboraremus, necnon salvamentum circumadjacentium villarum ex nostro adderemus. Intermiscuit se interea Hugo* comes Cabilonensis huic petitioni, utpote custos ejusdem loci. Quod omnino decernentes nobis proficuum et utile, voluntati eorum statuimus ad presens satisfacere. Ut igitur cętus sanctę congregationis monachorum inibi Deo devote famulantium succiduis temporibus nos nostramque stirpem ipsi commendet assiduis precibus, cuncta quę Karoli* imperatoris preceptione, sive omnium nostrorum predecessorum regum seu quorumcumque fidelium dono, acceperunt aut accepturi sunt, auctoritate regia nostrique precepti scripto confirmamus, et quam maxime de claustri eorum invasione, quod omnino jubemus, ut nostri antecessores, esse liberum, nec quicquam a torrente, qui castri sanctique causam dividit, abs quolibet accipi vel auferri sine precepto abbatis vel monachorum. Nomina autem villarum salvamenta reddentium sunt subtus notata: Lariacum, Bicisum, Quintiniacum, Cromaium, Suliacum, Aguliacum, Rufiacum, Aschiriacum, Bargas, Provisum, Colonias, Plumberias, Escuntias, Gironum, Corcellas, Tremoledum, Vilarium, Pruneium, Lentiniacum, Distum, Longovicum, Saciacum, Siliciacum, Asnerias, Corcellas, Norgias, Asiriacum, Dinatum, Mercenniacum, Panerias, Fedenacum, Ulgium, Dusmis, Neirum, Salonę, Missiniacum, Spaniacum, Villakarli, Villacomitis, Curtearnon, et cęterę his appendices salvamentum reddentes. Si quis autem tantę nostrę auctoritati obviare et donationem legaliter patratam qualibet occasione temptaverit effringere, non prevaleat in his quę cupit locum habere, sed noverit se compositurum auri libras mille, medietatem prescripto monasterio et medietatem nostrę camerę. Utque hoc verius accipiatur et diligentius observetur, manu propria corroborantes sigillo nostro insigniri jussimus necnon a fidelibus nostris presentibus confirmari legaliter censuimus. SIGNUM ROTBERTI (Monogramma) GLORIOSI REGIS Constantia* etiam regina consocia nostra cum filiis nostris Heinrico* tunc duce atque Rotberto* laudavit. Locus sigilli impressi S’ Lamberti* episcopi. S’ Hugonis* episcopi et comitis, ejusdem loci provisoris. S’ Azelini*, Lauduni presulis. S’ Josfredi* episcopi. S’ Ottonis*, Maticensis comitis. S’ Beraldi* episcopi. S’ Lezelini* archidiaconi. S’ Ayrardi* archidiaconi. S’ Girardi* archidiaconi. S’ Vuidonis* archidiaconi. S’ Raynaldi*, Nivernensis comitis. S’ Vuilelmi, tunc temporis jam fati coenobii abbatis. S’ Remigii* vicecomitis. S’ Vuidonis militis, Tetzelini prepositi, Johannis prepositi. Data VIII kalendas februarii, anno ab incarnatione Domini, millesimo XV, indictione XIII, aepacta XVII, regnante Rotberto rege XX° VIII anno. Actum Divione feliciter. Amen. Balduinus* sacri palatii apochrisarius postulatus recognovi et laudavi.